Još jedan gen vezan uz razvitak Alzheimerove bolesti
Šezdeset posto ljudi s promjenama u genu SORL1 oboljet će od Alzheimerove bolesti
Alzheimerova bolest je degenerativna promjena moždanog tkiva kod starijih ljudi koja mnoge od njih pretvara u potpune invalide nesposobne da se brinu sami za sebe. Uzrok ove bolesti još nije utvrđen sa sigurnošću, ali pretpostavki ima puno. Jedan od pristupa istraživanju ove bolesti je identifikacija gena koji su povezani s njenim nastankom. Veliki je broj njih do sada opisan, ali snažna veza između promjena u tim genima i nastanka bolesti, nije potvrđena. Međunarodna skupina znanstvenika, koju vodi dr. Peter St. George Hyslop, sa Sveučilišta Toronta, u Kanadi, opisala je nedavno novi gen, čije promjene snažno koreliraju s nastankom Alzheimerove bolesti. Ekipa je provela genetsko testiranje više od 6,800 ljudi i pronašla gen koji su nazvali SORL1. Rezultati njihovih testova pokazuju da će osobe, koje imaju bilo kakvu promjenu u ovome genu, vrlo vjerojatno razviti Alzheimerovu bolest. "Smatramo da će 60% ljudi koji imaju promjene u strukturi ovog gena razviti bolest. Ono što će buduća istraživanja pokazati je da li je svaka vrsta promjene povezana s jednakim rizikom za nastajanje bolesti," kaže dr. Hyslop. Dr. Hyslop objašnjava da se trenutno smatra da je protein, kojega ovaj gen kodira, neobično važan u sprečavanju nagomilavanju jednog drugog proteina, amiloida, u živčanim stanicama. Ako nema proteina SORL1, amiloid se ne izlučuje iz organizma kako bi trebalo i nagomilava se u mozgu. Ako se ovaj pristup pokaže ispravnim, otvorit će se i nove mogućnosti liječenja Alzheimerove bolesti. Liječenje oboljelih postaje sve veći problem kako se produljuje životna dob ljudi diljem svijeta. "U industrijskim zemljama u kojima je ovo već sada problem, stanje će se pogoršati starenjem generacije 'baby boomera', dakle, u sljedećih deset do trideset godina. A, u zemljama u razvoju, problem će biti vjerojatno još i veći jer one ni sada nisu u stanju pružiti socijalnu podršku Alzheimerovim bolesnicima. Ova je bolest problem i bogatih i siromašnih," upozorava dr. Hyslop. Pojedinosti o ovom istraživanju objavljene su u siječanjskom broju časopisa .